Gorka Gurutzeta

**Gorka Guruzeta** **Rodríguez** (Donostia, Gipuzkoa, 1996ko irailaren 12a) Euskal Herriko futbolaria da, Athletic Cluben aurrelari bezala jokatzen du. Xabier Gurutzeta Errealeko jokalari ohiaren semea eta Jon futbolariaren anaia da.

## Biografia 
### Hasierak 
Zortzi urte zituela hasi zen Antiguoko KEko harrobian. Ondoren, Donostiako C. D. Vasconiatik pasa zituen kadete mailako bi kanpainak eta gaztetako lehena, 2013an Antiguokora itzuli zen arte. 2014an C. D. Basconiak fitxatu zuen, Athletic Cluben bigarren filialak. 2015-16 denboraldian debuta egin zuen Bilbao Athleticekin, baina Bigarren Mailako bost partidatan baino ez zuen parte hartu.

Hurrengo denboraldiari begira, bigarren taldean sartu zen behin betiko, Bigarren B Mailan jada 2017-18 denboraldian bigarren taldeko golegile nagusia izan zen, Gaizka Garitano aulkian zela, 39 partidatan 18 gol lortu baitzituen.

2018ko udan, Eduardo Berizzok Athletic Clubeko lehen taldean sartu zuen, denboraldiaurrea beste sei jokalari gazterekin batera egin ondoren. Abuztuaren 27an egin zuen debuta Lehen Mailan S. D. Huescaren aurkako binako berdinketan. 2019ko urtarrilaren 16an lortu zuen zuri-gorrien lehen gola, Markel Susaetaren erdiraketa buruz errematatuta. Golak Sevilla F. C. taldea etxetik kanpo garaitzeko balio izan zuen, Errege Kopako final-zortzirenetako itzulikoan, nahiz eta 0-1eko garaipena ez zen nahikoa izan sailkatzeko. Lehen taldearen parte-hartze eskasaren ondoren, Bilbao Athleticera jaitsi zen kanpainaren azken txanpan. Hala ere, apirilaren 28an aurreko lotailu gurutzatua hautsi zuen eskuin belaunean, eta luzaroan aldendu zuen zelaietatik. Osatu ondoren, zazpi hilabete geroago, Bilbao Athleticen jokatzen jarraitu zuen 2019-20 denboraldian.

### CE Sabadell 
2020ko irailaren 1ean hiru denboraldirako sinatu zuen Bigarren Mailako Centre d 'Esports Sabadell taldearekin. Azaroaren 22an sartu zuen bere lehen gola UD Las Palmasen aurkako garaipenean (3-1). Abenduaren 13an markagailua irauli zuen Cartagenaren aurka (1-2). Hilabete geroago Kataluniako taldea aurreratu zuen CD Lugoren aurka (1-1). Hala ere, talde arlekinatuak maila galdu zuen eta SD Amorebietan jarraitzeko apustua egin zuen.

### SD Amorebieta 
2021eko uztailaren 16an S.D. Amorebietak fitxatu zuen. Lehiaketako lehen lau hilabeteetan golik sartu ez zuenez, abenduaren 5ean bi gol egin zituen etxetik kanpo Malagaren aurka (1-2), eta talde bizkaitarraren etxetik kanpoko lehen garaipena izan zen. Bi horien ondoren, bolada golegile bikaina kateatu zuen, hurrengo zazpi partidetan sei gol gehiago sartu baitzituen, horietatik lau lehen minutuetan. 2022ko maiatzaren 14an sartu zuen partidako gol bakarra SD Huescaren aurka, zornotzarren jaitsiera atzeratu zuena.

### Athletic Club 
2022ko uztailaren 3an Athletic Clubera itzuli zen bi denboraldirako kontratua sinatuz. Abuztuaren 29an bi gol sartu zituen Cádiz CF taldearen aurka Nuevo Mirandilla estadioan (0-4). Azaroaren 4an hirugarren tantoa egin zuen, Montilivin, Gironaren aurka (2-1), eta bost liga handietako batez besteko golegile onena izan zen. Lau egun geroago, titular gisa jokatu zuen lehen partidan, Real Valladoliden aurka bi gol sartu zituen San Mamesen (3-0). 2023ko martxoaren 17an gola sartu zuen Real Valladoliden aurka, José Zorrilla Estadioan (1-3).

2023ko abuztuaren 19an bigarren gola egin zuen Osasunaren aurka (0-2). Astebete geroago markagailua iraultzeko gola sartu zuen, San Mamesen, Real Betisen aurka (4-2) atsedenaldiaren atarian.  Irailaren 16an talde zuri-gorria aurreratu zuen Cadizen aurkako jipoian (3-0). Urriaren 6an sartu zuen lehen gola UD Almeriaren aurka (3-0). Azaroaren 10ean, Vigoko Celtaren aurkako garaipenean (4-3). Abenduaren 2an markagailua ireki zuen Rayo Vallecanoren aurkako jipoian (4-0). Abenduaren 16an garaipena lortu zuen Atletico Madrilen aurka (2-0). 2024ko urtarrilaren 24an 36 segundora sartu zuen, San Mamesen, Bartzelonaren aurkako garaipenean (4-2), Kopako final-laurdenetan. Otsailaren 2an denboraldiko hamargarren gola sartu zuen RCD Mallorcaren aurka (4-0). Otsailaren 20an kontratua berritu zuen Bilboko taldearekin 2028ra arte. Otsailaren 29an hirugarren gola sartu zuen Atletico Madrilen aurka Kopako finalerdietako itzulikoan. Martxoaren 10ean hamaikagarren gola sartu zuen Ligan, Kanaria Handiko Estadioan, UD Las Palmasen aurkako garaipenean (0-2). Astebete geroago, Deportivo Alavesen aurkako garaipenean (2-0), bi gol sartu zituen. Apirilaren 6an, Kopako finalean titular izan zen RCD Mallorcaren aurka (1-1), eta penaltietan txapeldun atera ziren 40 urte geroago. Apirilaren 19an Ligako hamalaugarren gola lortu zuen Granadaren aurka (1-1). Denboraldi historiko honetan pieza garrantzitsu bihurtu zen.

Irailaren 22an binakoa sartu zuen, San Mamesen, Celtaren aurka (3-1). Azaroaren 10ean berdinketaren gola lortu zuen, luzapenean, Real Valladoliden aurka Jose Zorrilla Estadioan (1-1). Azaroaren 28an jipoia eman zuen, Europa Ligan, IF Elfsborgen aurka (3-0). Abenduaren 4an Real Madrilen aurkako garaipenaren gola sartu zuen (2-1). Abenduaren 21ean buruz sartu zuen gola, Sadarren, Osasunaren aurka (1-2). Otsailaren 23an sartu zuen goletako bat Valladoliden aurkako jipoian (7-1). Maiatzaren 15ean Getaferen aurka (0-2) Txapeldunen Ligarako sailkapena matematikoki ziurtatu zuen gola lortu zuen. 

25/26 denboraldian, urriaren 1ean Txapeldunen Ligan sartu zuen gola, Signal Iduna Parken, Borussia Dortmunden aurkako porrotean (4-1).

## Euskal Selekzioa 
2025eko azaroaren 15ean Euskal Herriko selekzioarekin egin zuen debuta Palestinaren aurka San Mamesen jokatutako partidan.

## Kirol Ibilbidea 
*2025eko ekainaren 30ean eguneratua. Datu ofizialak.*

## Tituluak 
* 23-24 Errege Kopa

## Erreferentziak 
## Kanpo estekak 
*  Jokalari profila Athleticen webgunean